Folketing
2005-05-11

Efter denne evaluering gentog biskopperne den klart positive holdning til homofile og registrerede partnerskaber, som jeg nævnte før, men de har heller ikke denne gang udtrykt ønske om, at folkekirken skal medvirke ved indgåelse af registreret partnerskab. Derimod har seks af biskopperne i Danmark samt Grønlands biskop udsendt en vejledende ordning for gudstjenestelig velsignelse af par, som har indgået registreret partnerskab. Fire biskopper ønskede ikke at være med til at udsende en vejledende ordning, og Færøernes biskop deltog ikke i drøftelsen, fordi lov om registreret partnerskab ikke gælder for Færøerne. Biskopperne mener altså, at en velsignelse i gudstjenestelig sammenhæng af to personer, der har valgt at leve i registreret partnerskab, er så langt, som folkekirken kan og bør gå på nuværende tidspunkt. Men hvad så med andre trossamfund? Blandt dem er der, så vidt jeg ved, kun et enkelt, nemlig Forn Sidr, Asa- og Vanetrosamfundet, som har tilkendegivet, at de gerne vil have mulighed for at medvirke ved indgåelse af registreret partnerskab.